2022. gada 8. janvārī

Šici mājas trasē izcīna sudraba godalgu

Eberspächer pasaules kausa septītā posma pirmā sacensību diena noslēdzās ar divvietīgo ekipāžu sacensībām, kurās piedalījās abas Latvijas ekipāžas: Mārtiņš Bots/Roberts Plūme un Andris Šics/Juris Šics.

Pirmajā braucienā Andris un Juris Šici trases aukšdaļu veica ļoti labi, bet tieši pirms finiša laika atskaites punkta, nākot ārā no 16. virāžas, latviešu kamanu sanesa šķērsām. Tādējādi Šici par 0.008 sekundēm piekāpās vāciešiem Eggertam/Benekenam (Eggert/Benecken), finišējot 41.924 sekundēs un ierindojoties otrajā vietā. Trešajā vietā itāļi Rīders/Kainsvalders (Rieder/Kainzwalder) [+0.126].

Savukārt Mārtiņš Bots/Roberts Plūme pirmajā braucienā labi izbrauca trasi un ar finiša laiku 42.067 ierindojās piektajā vietā.

Otrajā braucienā Andris un Juris Šici trasi veica 41.926 sekundēs, kas divu braucienu summā duetam garantēja sudraba godalgu [+0.037]. Siguldā uzvaru izcīnīja vācieši Tonijs Eggerts/Saša Benekens (Toni Eggert/Sasha Benecken) divu braucienu summā uzrādot labāko laiku – 1:23.856 minūtes. Trešajā vietā cits Vācijas dutes – Tobias Vendls/Tobias Arlts (Tobias Wendl/Tobias Arlt) [+0.193].

Andris Šics:“ *Visi ir atbraukuši cīnīties. Konkurence ir ļoti liela. Kļūdīties nedrīks vispār. Mazās nianses, kuras televizora ekrānos nevar redzēt šodien nospēlēja attiecīgo lomu, bet mēs esam apmierināti ar izcīnīto vietu. Ar pilnu sparu gatavosimies rītdienai, lai pierādītu sev, ka mēs varam nobraukt vēl labāk*.”

Uz jautājumu par to, kāds bija iemesls tam, ka pēc pirmā brauciena no pirmās vietas šķīra vien 0.008 sekundes, Juris skaidro: “*Mūsu sporta veids sastāv tikai no mazām niansēm un tūkstošdaļām. Pirmajā braucienā tas bija 16. virāžas izejā – mums mazliet saslīdēja kamana, tur palika tās pāris tūkstošdaļas. Jāsaka, ka arī vācieši šajā trasē ir ļoti daudz braukuši. No posma uz posmu viņi ir galvenie konkurenti, ar kuriem mēs cīnamies katrā trasē. Arī viņu mājas trasēs mēs viņiem sastādam lielu konkurenci. Šajā sportā no mazām niansēm sastāv lieli rezultāti*.”

Mārtiņam Botam/Robertam Plūmem otrajā braucienā sestais labākais rezultāts, bet finišā piektais laiks, kas divu braucienu summā latviešiem ļāva izcīnīt augsto piekto vietu [+0.391].

Svētdien, 9. janvārī BMW Sprinta pasaules kausā piedalīsies Kristers Aparjods, Gints Bērziņš, Riks Kristens Rozītis, kā arī abas divvietīgās ekipāžas. BMW Sprinta pasaules kausā piedalās 15 ātrākie pamatsacensību sportisti.

Svētdien, 9. janvārī Eberspächer pasaules kausa septītais posms noslēgsies ar sieviešu sacensībām un BMWSprinta pasaules kausu. Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Svētdiena, 9. janvāris

10.05 Pirmais brauciens – Sievietes
11.30 Otrais brauciens – Sievietes
13.00 BMW Sprinta kauss – Vīri
13.45 BMW Sprinta kauss – Divvietīgās ekipāžas
14.20 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456